RENDUT COMPTE INTÈRNE DEL CAEOC DEL 4 DE GENIER 2006 – TOLOSA
C.R.E.O de Miègjorn Pirenèus
Presents (lista non exaustiva) : 
-Rector (C. Merlin)
-IPR occitan (G. Mercadier)
-Inspectors d'Acadèmia de Tarn, Gèrs, Nautas Pirenèas, Tarn e Garona
-IA representats: Òlt, Nauta Garona (?)
-representants consèlh general de Tarn, d'Avairon (Bedèl), de Nauta Garona (G.David), de Nautas Pirenèas (B. Dubarry), de Gèrs (M.F Rivail)
-Region Miègjorn Pirenèus (A.Surre-Garcia)
-IUFM de Tolosa (Pèire Escudé)
-IUFM d'Òlt (encargada de las lengas)
-CRDP (Sergi Carles)
-Creo de Miègjorn Pirenèus ( Muriel Batbie, Daidièr Agar)
-Òc-Bi (I. Durand)
-Felibrige (Marc Lagaly)
-IEO (Felip Carbona)
-Calandreta (Fede regionala)
-D'Arts e d'Oc (P. Thomas)
-Universitat (P. Sauzet)
- FSU : Snuipp (Tarn), SNES (Nadine Bomon)
-SE-Educacion  (X. Malvy), SE-UNSA (JL Girbal)
-SGEN (Geneviève Grasset)
-FCPE ( Dòna Marquié, presidenta; se'n va a mièja sesilha)
Desencusat: François Pic CROM (Alem Surre parla del CROM a sa plaça)

Lo Rector anóncia que va contunhar la politica academica en favor de l'occitan pel periòde 2005-2008. Ditz que lo rectorat a una « responsabilitat particulara »sus aquò. Es pas question de fa repè . I aurà de demandas e de creacions de pòstes e una actualizacion del plan de desvolopament de la lenga e de la cultura occitanas. Ditz que lo trabalh realizat es ja « remarquable » e que cal pas dire que siá « insuffisant » (!!)
Senhala que d'autras acadèmias avançan (Bordèu, Montpelhièr) e que Tolosa serà pas en rèsta...(!)
Utiliza l'expression « Langues de France ». Rapèla que la lei d'orientacion prevei un convencionament amb las collectivitats territorialas.
G. Mercadièr fa lo torn de las avançadas permesas pel plan ( creis del nombre d'escolans, ensenhament bilingue, creacion de material, ...)

P. Sauzet fa lo punt suls constats d'un grop de trabalh sus l'occitan e amoda los principals problèmas (manca de pòstes al Capes, demesiment de l'ofèrta d'occitan a la fac del Miralh, ... )

Alem Surre parla del ròtle e de las realizacions del CROM e de la politica de la Region MP.
Se parla del partenariat per l'espelison del libre de Tecnologia per l'ensenhament bilingue.

L'intervencion del Creo se fa sul contengut de la letra de preparacion ( en linha sul siti creo-mp).
Pel primari e las orientacions generalas: Daidièr Agar
Pel segondari e la politica ministeriala: Muriel Batbie.
–	espandir la sensibilizacion. > òc, d'autras accions amb Chercheurs d'Oc son previstas
–	trapar d'autres sitis bilingues> òc, es previst...
–	engatjament del regents CRPE especial dins l'ensenhament bilingue
> responsa IA Gers: legalament, pas d'obligacion, mas se pòt soscar a una incitacion
> responsa SE (Girbal): se i a un engatjament dels personals i deu tanben aver un engatjament de l'administracion a lor donar un pòste bilingue.
question delicata que foguèt abordada sens opausicion sistematica dels unis o dels autres. De seguir.

–	situacion dins Òlt: la representa ditz que los estudiants de l'iufm de Caurs pòdon causir l'occitan normalament e que son plan informats d'aquela possiblitat.
> disèm qu'avèm de ressons autrament negatius de la situacion e que demandam que la situacion dins Òlt siá seguida de prèp.

–	Marc Lagaly fa remercar que i a pas de seccion bilingua en Arièja. > responsa: s'i trabalha.

–	pel segondari, se liga las questions « localas » a la politica de regression del Ministèri
> lo Rector ditz que se farà lo pòrta paraula de las inquietuds alprèp del Ministèri per aver « des éclaircissements sur les points évoqués »
> en lo mercejant, li disèm que i a talament d'esclairiments necessaris, qu'aquò poiriá far un « plan lengas regionalas »

Peire Escudé parla de la situacion a l'iufm e fa un torn sintetic e clar de las principalas amelhoracions demandadas.

L'IA de Tarn e Garona fa part de son estonament de veire pas mai la populacion occitanofòna de son departament aderir amb estrambòrd a l'ensenhament bilingue. > li respondèm qu'es pas estonant vist lo contèxt istoric de non-valorizacion  de las lengas en França. E que lo partenariat dels departaments es important per adobar aquò.

Lo Rector informa 
►que lo Contrat de plan Estat -Region s'acaba.
I aurà un consèlh interministerial fin de genièr per definir se i aurà:
–	un novèl contrat sulpic (aquí, caldriá far lèu-lèu )
–	un repòrt d'1 o 2 ans per la signatura d'un novèl plan 

►que la « Loi d'Orientation sur l'Avenir de l'Ecole » (Fillon) demanda un convencionament amb las collectivitats territorialas per l'ensenhament de las lengas (regionalas)

►que lo plan academic del rectorat arriba a son tèrme e que cal una novèla etapa

Cal metre tot aquò en perspectiva per avançar.
Lo rector prepausa la constitucion d'un grop de trabalh,-mai redusit que lo Caeoc, mas amb de representants dels collègis del Caeoc- per prepausar una novèla version del plan de desvolopament de l'occitan dins l'Acadèmia, en ligam amb los diferents partenaris.
Lo Caeoc s'acaba a  sièis oras manca un quart.

Rendut compte provisòri, Daidièr Agar & Murièl Batbie
(Lo rendut compte del Rectorat  serà en linha tanlèu que lo receurem.)
DE SEGUIR, pel CREO:
–	la politica dels pòls (volguda pel ministèri) que lo rector placèt leugierament dins son discors: aver de "realizacions d'exceléncia" deu pas empachar de fa d'ensenhament al mai grand nombre; cal pas aver coma tòca de concentrar l'ensenhament de l'òc dins unes establiments especializats . L'occitan pòt pas e deu pas èsser tractar, sus son territòri,  coma las lengas ditas "raras"per exemple.

–	La question de las nominacions en seccion bilinga (barème, movement, ...) e l'eventual engatjament demandat als regents.

–	La situacion dins Òlt : se parlèt de l'iufm e de l'IA; se parlèt pas de la question del budget per l'occitan qu'auriá servit a finançar d'autras accions.(es mençonat sus la letra al rector pr'aquò) Los collègas d'Òlt pòdon contunhar de téner lo burèu del Creo MP informat de tot problèma dins lo departament.

–	L'engatjament a activar la recèrca de sitis bilingües novèls.

EN GENERAL, SERIÁ PLAN QUE LOS COLLÈGAS DINS CADA DEPARTAMENT CONTUNHÈSSEN D'INFORMAR LO BURÈU DEL CREO MP DE LAS AVANÇADAS E DELS PROBLÈMAS RESCONTRATS, DE LAS ACCIONS QUE MENAN TANBEN.
LA LETRA AL RECTOR PEL CAEOC ES UNA BASA PER AQUÒ FAR.

Lo vejaire e una prepausicion de Xavièr Malby, aprèp lo Caeoc

Aquela "grand messa" se debanèt coma se deviá, de causas plan importantas foguèron dichas ; per qualqu'un "de'n defòra", lo Rector pòt semblar qualqu'un de plan favorable, diguèt en gròs que caliá contunhar lo plan de desvolopament en tot s'endormant sus la(s) question(s) dels mejans.
 
Daidièr e Muriel an fòrt plan representat lo CREO. L'ambient èra pasmens diferent dels autres còps, ai trobat. Mens reivendicatiu benlèu, e la preséncia dels I.A. a fach virar l'afar mai a l'autosatisfaccion que de costuma, malgrat las paraulas del CREO, de la fac e d'Òc-Bi.
Ai trobat tanben fòrça domatge que pauc de monde aguèsson pas una vista globala e vertadièra de la situacion de l'ensenhament a tot nivèl. Cada intervencion, rai que siá de qualitat, èra pas portada per un "projècte global" d'ensenhament, çò'm sembla.
 
Cresi que per aquò, al dintre del CREO que n'es lo ròtle, nos i caldrà trabalhar especificament, dins las AG mas tanben entretant, e sustot entre totes los nivèls.
Per çò que ne sabi, segur e escrich, i a fòrça pausicions del CREO que tròban un bon resson a cò dels sindicats.
Cresi que nos caldriá aprestar los CAEOC venents dins aquela dralha, mai en direccion dels sindicats que venon al CAEOC  (SE , FSU e SGEN -qu'es mai que mai assabentat de la situacion del 65, en tot cas quand venon al CAEOC, çò qu'es domatge) : 
perqué pas instituar una amassada de preparacion [ensenhaires del CREO (totes nivèls) + sindicats ensenhaires] abans cada CAEOC, ara que totes los sindicats i venon ? (èra pas lo cas los 2 primièrs còps)
X. MALBY